《闽关水吟》
明代·张以宁

闽关之水来陇头，排山下与闽溪流。
闽溪送客东南走，直到嵩溪始分手。
客居溪上云几重，乌啼月出门前松。
天风吹云数千里，飘飖直度长江水。
清淮浩荡连黄河，碧树满地黄云多。
梦中长记关山路，陇水潺湲似人语。
觉来有书不得将，海潮不上嵩溪阳。
平原春晚生芳草，杜鹃声里令人老。
行人归来动十年，潺湲陇水声依然。
安得湘弦写呜咽，弹作相思寄明月。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。